赴建安守泛舟游九曲
作者：洪邁
朝代：宋

paragraphs: 武夷之山如畫圖，中有玉洞藏仙都。
一溪穿空舞澎湃，九曲度盡方盤紆。
細看直疑路中斷，已轉始覺川平鋪。
諸峯削成鳥亦怖，危磴豈復人能踰。
機巖學館第傳授，鼓樓石牀知有無。
坐令丹梯化一鶴，又喚立筍成三姑。
遊人來觀但借問，道士指說猶驚呼。
神君曾孫在何許，想見幔亭空藥爐。
千崖萬壑心賞倦，正喜松風清坐隅。
歸舟瞥然箭脫手，醉目眩我雙明珠。